"Aigua, Terra i Foc", una cantata per a celebrar els 100 anys de Ciutat Històrica i Laboriosa
03 de juny de 2024

· L’estrena comptarà amb veus infantils, cor mixt, orquestra, dansa i ceràmica

Manises, 3 de juny de 2024.- Dins de la programació del Centenari de Ciutat Històrica i Laboriosa, l’Ateneu Cultural Ciutat de Manises protagonitzarà el pròxim 7 de juny al centre cultural Les Simetes una cantata de creació pròpia anomenada «Cantata Manises: Aigua, Terra i Foc» a la qual participaran més de 100 persones dirigides pel compositor de la peça, José Vicente Fuentes.

L'obra, composta per a veus infantils, cor mixt i orquestra de vents i percussió, fa un recorregut per la història de la ciutat i de la seua tradició ceràmica, des de l'època àrab fins a arribar a l'actualitat. L'actuació, que estarà conduïda per un narrador, comptarà amb la coreografia d'Andrea Antequera i la creació d'una peça ceràmica en directe a través dels tres elements que intervenen al procés i donen nom a la cantata: aigua, terra i foc. Malgrat que quasi la totalitat del text està escrit en valencià, també hi ha fragments en àrab i en llatí.

Segons l'alcalde de Manises, Javier Mansilla, "en aquest any tan especial per a Manises al qual celebrem el centenari de l'obtenció del títol de Ciutat Històrica i Laboriosa, no podia faltar la música, que tan arrelada està a la nostra cultura". "La participació de l'Ateneu és clau, perquè ens permet dotar aquesta commemoració d'una banda sonora única i genuïna", ha conclòs l'alcalde.

Com ja ve fent l'Ateneu, al curs 21-22 amb el grup de rock "Malsujeto" i al curs 22-23 amb el musical Mamma Mia, durant aquest curs s'ha tornat a involucrar l'alumnat de primària dels centres educatius de Manises, donant l'oportunitat de què qualsevol que ho desitge participe en l'espectacle musical de manera totalment gratuïta.

Finalment, i després de l'estrena, la cantata s'enregistrarà en un CD i es donarà una partitura a l'Arxiu Municipal.